text: Fik et godt tilbud - troede han
  31 januar 2011 kl. 17.34
  Møbelhandler i Haderslev udsat for fusk.
  Sune Øland Jacobsen - indehaver af Haderslev Bolighus - fik et rigtig godt tilbud - troede han.
  Men han var ved at blive snydt for mange penge.
  Et firma tilbød at lave et halv times program om ham og hans møbelhus, som skulle sendes TV Syd Plus. Men TV Syd har aldrig bestilt sådan et program.
  Sune Øland Jacobsen skulle betale 33.000 kr. for ½ times program på TV Syd Plus.
  - Jeg var sikker på, jeg havde lavet en aftale om et program, der skulle være vist på TV Syd Plus den 24. marts kl. 20.30, siger Sune Øland Jacobsen.
  Men TV Syd betaler folk aldrig for at komme i fjernsynet. Det hverken må eller vil TV Syd.
  Det var firmaet Unizept fra Århus, der kom med det lokkende tilbud. Det tilbød Sune Jacobsen en halv times virksomhedsportræt, samt 12 sponsorskilte på bl.a. programmet "Kaffe med Kurt" og en ny hjemmeside - alt sammen for 33.000 kr.
  Ejeren bag Unizept John Cardenas benægter, at hans firma har forsøgt at sælge et program til TV Syd og kalder sagen "en misforståelse".
  